Felhő alapú technológia elterjedése és használata - technológiamenedzsment kihívások a hazai kkv-szektorban
Authors:   , Nagy-Borsy Viktor 
Published: December 2024

A technológiai fejlődés, valamint a digitalizáció vállalatokra gyakorolt hatása rendkívül sokrétű és színes téma, a technológiai változásokból fakadó kihívások, lehetőséget és azok lehetséges hatásainak vizsgálata szinten minden társadalmi, gazdasági és üzleti területeket érintő elméleti és gyakorlati kutatásban megjelenik. A kutatásom elméleti alapját a technológiával, valamint a technológiamenedzsmenttel foglalkozó irányzatokat, valamint a stratégiai menedzsmentet és az innováció menedzsmentet egyaránt magába foglaló és értelmező diszciplína, a stratégiai technomenedzsment adja. A stratégiai technomenedzsment térnyerését az elmúlt évtizedek technológiai fejlődése, az infokommunikációs technológiák elterjedése, az azok révén már bekövetkezett, illetve prognosztizálható társadalmi, gazdasági és iparági változások megjelenése és felerősödése támogatja. A vállalatok, vállalkozások számára a rendelkezésre álló technológiájuk fenntartása, fejlesztése, tervezése és kezelése mára kulcsfontosságú tevékenységgé, stratégiai kérdéssé vált. A stratégiai technomenedzsment kutatások fókuszában a meglévő és új technológiák vállalati stratégiába való minél pontosabb és eredményesebb integrálása áll. Az új technológiák vállalatokra gyakorolt hatásai azonban gyakran meglehetősen kiszámíthatatlanok, a technológiai innovációk megjelenése és az ezt leíró, magyarázó trendek rohamosan változnak. A technológia fejlődésének gyors üteme – annak számtalan előnye mellett - a vállalatok számára bizonytalanságot teremtett a versenypiacokon, megváltoztatta a verseny természetét és a versenyelőny forrásait, ezáltal átalakította versenyképességről való gondolkodást is. A változások, paradigmaváltások mind az elméleti kutatásokban, mind az üzleti gondolkodásban tetten érhetők. Az infokommunikációs technológiák elterjedése, használatuk tömegesedése, valamint a digitalizáció hatásai a társadalomban és a gazdaságban egyaránt a szolgáltatásközpontú gazdaság felé való elmozdulásra utalnak. A gyűjtőnéven felhő alapú technológiának nevezett technológiai innovációk, megoldások feltűnése ebbe a trendbe illeszkedik. A felhő alapú technológiára épülő szolgáltatások mára a gazdasági és társadalmi digitalizáció egyik legfontosabb technológiai innovációjává nőtték ki magukat, amelyek nem csak az üzleti életre, hanem a „mindennapi életünkre” is jelentős hatással bírnak. A vállalatok számára stratégiai kihívást jelentő, egyre fokozódó digitalizáció trendjébe illeszkedő felhő alapú technológia tehát egy jelentős technológiai innováció, amely a vállalkozások és vállalatok technológiamenedzsment tevékenységének, feladatainak, fejlesztéseinek a részét képezi, illetve képezheti, ezáltal az előbbiekben felvázolt elméleti témakörökhöz szervesen kapcsolódik, azok keretében vizsgálható. A kutatás célja egy technológia alkalmazásának többszintű (makro, szervezeti, egyéni), stratégiai fókuszú (tehát a vállalatok versenyelőnyének forrásait figyelembe vévő) vizsgálata, ebből következően a műszaki tudományok, az innovációmenedzsment vagy a stratégiai menedzsment diszciplína önmagában nem biztosít elegendő keretet ehhez. Olyan elméleti megközelítést, alapozást kellett alkalmaznom, ami egyesíti ezen tudományos diszciplínákat és lehetővé teszi annak a kutatását, hogy egy konkrét technológia alkalmazása hogyan járulhat hozzá a szervezetek, vállalatok technológiamenedzsment tevékenységéhez. Doktori értekezésemben olyan elméleti megközelítést, alapozást alkalmaztam, ami egyesíti ezen tudományos diszciplínákat. Doktori értekezésem célja annak vizsgálata, hogy a korábbi kutatások által feltárt, a felhő alapú technológia jelentőségét alátámasztó tényezők, a technológia alkalmazását érintő, meghatározható jellemzők, előnyök, tehát a felhő alapú technológia kkv-szektorhoz való illeszkedése visszaigazolható-e a hazai kis- és középvállalkozások körében. A kutatási kérdéseim ezt a célt szolgálják: a felhő alapú technológia alkalmazását meghatározó makro, mezo (vállalati) és mikroszintű tényezők feltárását és az ezzel kapcsolatos eredmények interpretálását. Kutatási témám tehát a felhő alapú technológia stratégiai fókuszú vizsgálata, annak tárgyát pedig a hazai kis- és középvállalkozások jelentik.